Sakeman van Johannesburg ontvoer | Maroela Media
Sakeman van Johannesburg ontvoer
João Avelino Marçal Francisco het die naweek verdwyn nadat hy glo ontvoer is. (Foto: Verskaf)
Daar is steeds geen teken van 'n Johannesburgse sakeman wat Saterdag in Rosettenville, Johannesburg, glo ontvoer is nie.
João Avelino Marçal Francisco het sy slaghuis en vrugte-en-groentewinkel Saterdag omstreeks 19:00 verlaat. Naby die perseel is sy vragmotor voorgekeer, die venster gebreek en Francisco is na bewering ontvoer.
Die private ondersoeker Mike Bolhuis wat help in die soektog, sê Francisco se familie is later gekontak om 'n losprys te betaal.
Weens die sensitiewe aard van die ondersoek wou Bolhuis nie in hierdie stadium veel besonderhede bekend maak nie. Die private ondersoekspan werk wel saam met die polisie om Francisco se vrylating te help bewerkstellig.
Die private ondersoeker het mense gemaan om ekstra waaksaam te wees, veral wanneer hulle snags ry. "Pas op vir te veel roetine en bly op en wakker."
Hy stel voor dat geliefdes ten alle tye in verbinding met mekaar bly en mekaar laat weet waar hulle wanneer gaan wees. Bolhuis sê 'n opsporings-app op jou foon kan ook in 'n noodsituasie help.
Hy raai mense ook aan om nie aandag te trek met items soos duur juwele nie en versigtig te wees met hoeveel inligting jy dalk onwetend aan mense bekend maak.
"Moenie dink dit kan nie met jou gebeur nie. Jy moet altyd 'n vorm van positiewe paranoia toepas."
Bolhuis sê indien jy wel gegryp word, is sy raad om van jou selfoon ontslae te raak. Die boosdoeners gaan die foon ieder geval ontdek en het dan toegang tot veel meer van jou persoonlike inligting.
"Gee jou volle samewerking. Boewe heg vandag geen waarde aan 'n lewe nie. Daar is baie wapens in die gemeenskap en misdadigers skroom nie om te skiet nie."
Hy sê dit is ook raadsaam om in behoorlike veiligheidstelsels te belê. "Mense sal ingrypende stappe moet begin doen om hul veiligheid te verseker."
Bolhuis sê daar is verskeie vorms van ontvoering. Volgens hom is die algemeenste wanneer 'n ouer 'n kind of kinders teenstydig met 'n hofbevel of ooreenkoms uit 'n ander ouer se sorg neem en die kinders nie weer terugbring nie. In ander gevalle word 'n welaf slagoffer ontvoer en vir 'n losprys aangehou, of sakelui word gegryp en aangehou totdat die geld vir hulle vrylating betaal word.
Ander gevalle is wanneer 'n kind ontvoer word en byvoorbeeld in die sekshandel beland.
"Boewe is ongelukkig oral en altyd op die uitkyk vir enige geleentheid," sê Bolhuis.
DA wil hof toe oor Zuma se parool
Hierdie onvoerings gebeur baie, ons hoor net nie van elkeen nie – Veral ryk sakemanne. Rukkie terug iewers gelees dat daar 'n sindikaat is wat hierdie ontvoerings deeglik beplan. Indien losprys nie betaal word nie, word die gesinslede se lewens ook bedreig.
Ag wat, gelukkig stel niemand daarin belang om mý te ontvoer nie.
Is dit d kerr rerig of gaan hy ook oor n paar dae weer te voorskyn kom?
Eks nie ongevoelig nie maar te veel mense "verdwyn" of word "ontvoer" en dan paar dae ltr kom hul te voorskyn met verskonings!